[{"text_idx": "#000002", "text": "Zilarrezko domina eskaini zion Euskal Herriko Txistulari Elkarteak, pasa den larunbatean, maiatzak 11, In\u0303aki Letamendia Loinaz (Ormaiztegi, 1953) txistulariari. Egun beteko ospakizunean momentu hunkigarriak eta alaitasuna uztartu ziren giro ezin hobean."}, {"text_idx": "#000003", "text": "Goizeko hamarretan Euskal Herriko txoko ezberdinetatik etorriko txistulariak elkartu ziren Harizpe jubilatuen etxean. Berehalakoan ekin zioten kalejirari, txistu doinuak zabalduz Tolosako herrian. Musikariak, In\u0303aki Letamendiaren etxe aurreraino heldu ziren. Bertan Letamendiak, familiak babestuta, jaso zituen lehenengo zorion agurrak. Elkarteko ordezkariekin batera eta txistularien doinuak atzetik, hamaiketakoa egitera habiatu ziren guztiak batera."}, {"text_idx": "#000004", "text": "Etenaldi honen ostean, berriro txistu eta danbolinak martxan jarri eta Udaletxera zuzendu ziren. Bertan, Elkarteko ordezkariek eta alkate andreak ongi etorria egin zioten In\u0303aki Letamendiari. Ekitaldi nagusia, lepo beterik zegoen udal bilkura areto nagusian egin zen. Aurkezleak bide eman ahala, Olatz Peon Tolosako alkatea, Jose Luis Cantabrana EHTEko idazkaria eta Joseba Tobes EHTEko lehendakari ordea mintzatu ziren."}, {"text_idx": "#000005", "text": "Une hunkigarriena Garikoitz Mendizabal elkarteko lehendakari ohiak hitza hartu eta In\u0303aki Letamendiarekin bisitakoak kontatu eta zilarrezko domina ezartzerakoan etorri zen. Ondoren, Tolosako Txistu bandak, Ion Garmendiak gidatuta, ohorezko kontrapasa jo eta dantzariek dantzatu zuten."}, {"text_idx": "#000006", "text": "In\u0303akik bere esker ona adierazi eta, txistua joz erantzun nahi izan zion jasotako aitortza eta omenari. Horretarako, semenaren laguntza ere izan zuen atabalarekin. Ekitaldia, abesbatzaren Agur Jaunak eta Andreak kanta entzunez bukatu zen."}, {"text_idx": "#000007", "text": "Plazan berriz, kontzertuaren ordua iritsi zen, txistulari, erraldoi, dantzari, abesbatza eta tronpeta joleen parte hartzearekin eta publiko andana erakarriz herriko plazara."}, {"text_idx": "#000008", "text": "Plazako lanak amaituta txistulariak, In\u0303aki Letamendia aita semeek gidatuta, Tolosako kale estuetan barneratu ziren giro ezin hobean. Azkenik bazkari eta bazkalostean, lagun giroan borobildu zuten egun hunkigarria."}, {"text_idx": "#000009", "text": "Tolosako atariak ere albistea argitaratu du bere web gunean, argazki galeria batez lagunduta. Hemen duzue ikusgai."}]